Prema najavama iz Ministarstva obrane, najistaknutijim herojima protupožarne borbe, pilotima i tehničarima Hrvatskog ratnog zrakoplovstva iz sastava protupožarne eskadrile bit će dodijeljene nagrade za, kako ističu u MORH-u, “golem angažman u protupožarnoj sezoni”.

Nagrađivanje je inicirao potpredsjednik Vlade i ministar obrane Damir Krstičević uz suglasnost predsjednika Vlade Andreja Plenkovića. Odluka o nagradama bit će potvrđena na sjednici Vlade idućeg tjedna, a dodjeljuju se novčane nagrade od 5000 kuna (neto) pilotima kanadera, air traktora i helikoptera te zrakoplovnim tehničarima za angažman u ovogodišnjoj protupožarnoj sezoni “koja je bila najgora do sada, od samostalnosti Hrvatske”, kažu u MORH-u.

Dnevna i noćna bitka

Protupožarna sezona, kako računaju naši zrakoplovci, traje već 84 dana. Ističu da su od tog ukupnog broja dana zračne protupožarne snage 70 dana bile angažirane u gašenju požara. U kolovozu 2017. dosad nije bilo nijednog dana u kojem zračne snage nisu bile angažirane na požarištima.

Ova nagrada odnosi se na sve pilote i aviotehničare iz sastava protupožarne eskadrile, koja je većim dijelom smještena u 93. zrakoplovnoj bazi u zadarskoj zračnoj luci u Zemuniku te manjim dijelom u splitskim Divuljama, gdje se nalaze dva namjenska protupožarna helikoptera Mi-8 MTV-1 te njihove posade i tehničari. Zemunik je pak baza za posade i tehničare šest kanadera CL-415, šest air traktora (5 AT 802 A te jedan dvosjed AT-802 F).

Ukupno će novčanu nagradu primiti stotinjak pilota i tehničara iz protupožarne eskadrile. Nagrađivanje je inicirao ministar Krstičević nakon što se više puta osobno uvjerio u kakvim uvjetima i uz koliko požrtvovnosti posade i tehničari protupožarne eskadrile odrađuju svoj presudno važan posao u svladavanju ovogodišnjih rekordno brojnih i moćnih požara. Vidio je da se danju vodi neprestana bitka u zraku, a da se noću ta bitka seli u hangare, gdje ekipe tehničara i inženjera u svega nekoliko sati moraju ponovno dovesti tehniku u letno stanje. Obavljali su to junaci HRZ-a bez mnogo pitanja, jer pred zoru nije smjelo biti nikakvih izgovora s obzirom na to da su vatrogasni zapovjednici na tlu počinjali zvati u pomoć moćnu eskadrilu kanadera, air traktora i helikoptera koji su mnogo puta pokazali da su jedini spas kada vatra dođe do kuća.

>>Cijeli tekst čitajte u tiskanom izdanju Večernjeg lista!